32006R0688
L 120/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 688/2006 НА КОМИСИЯТА
от 4 май 2006 година
за изменение на приложения III и ХI към Регламент (ЕО) № 999/2001 на Европейския парламент и на Съвета по отношение на мониторинга върху трансмисивните спонгиформни енцефалопатии и специфичните рискови материали от животни от рода на едрия рогат добитък в Швеция
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. за определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 23, първи параграф от него,
като има предвид, че:
(1)
Регламент (ЕО) № 999/2001 въвежда правила за мониторинг върху трансмисивната спонгиформна енцефалопатия (ТСЕ) при животни от рода на едрия и рогат добитък, овцете и козите.
(2)
В своето становище от 6 юли 2000 г. Научният управителен комитет към Европейската комисия (НУК) заключи, че наличието на спонгиформна енцефалопатия по говедата (СЕГ) при местните породи говеда в Швеция е малко вероятно, но не е изключено. Въз основа на това становище Регламент (ЕО) № 999/2001 предвижда Швеция, чрез дерогация, да изследва само произволна проба от заклано здраво животно от рода на едрия рогат добитък, родено и отгледано на нейната територия. В своето актуализирано становище, прието през юли 2004 г. по отношение на географския риск от СЕГ в Швеция, Европейският орган за безопасност на храните подкрепи тази позиция, като класифицира Швеция в GBR категория II, т.е. малко вероятно е, но не е изключено домашни породи говеда да са заразени с вируса на СЕГ. В допълнение Швеция чрез дерогация би могла да позволи използването на гръбначен стълб и дорзалните кореннни ганглии от животни от рода на едрия рогат добитък при определени условия. Въпреки това Швеция не е искала такава дерогация.
(3)
На 3 март 2006 г. Референтната лаборатория на Общността за ТСЕ потвърди първия случай на СЕГ в Швеция. Следователно, тъй като съществуването на СЕГ при домашните породи говеда не може да се счита повече за малко вероятно, вече не е подходящо Швеция да иска дерогация по отношение на мониторинга върху заклани здрави говеда и по отношение на възрастовото ограничение при пренасяне на гръбначен стълб от животни от рода на едрия рогат добитък.
(4)
Регламент (ЕО) № 999/2001 следва съответно да бъде изменен.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (ЕО) № 999/2001 се изменят, както следва:
а)
в приложение III, глава А, част I точка 2.3 се заличава;
б)
в приложение ХI, част А, точка 2 втората алинея се заменя със следното:
„Държавите-членки могат да поискат дерогация от това чрез представяне на убедителни подкрепящи доказателства пред Комисията по отношение на букви а) или б) според случая“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 май 2006 година.